ufal/npfl147 huggingface dataset:
# Liste over ordførere i Rygge
Liste over ordførere i Rygge viser navn, parti og funksjonsperiode for ordførere i Rygge kommune i Østfold fra innføringen av formannskapslovene i 1837.
| Startår | Sluttår | Ordfører                    | Yrke                   | Parti   |
| ------- | ------- | --------------------------- | ---------------------- | ------- |
| 1837    | 1843    | Johan Henrik Gude           | Sogneprest             | –       |
| 1843    | 1848    | Wilhelm Engel Bredal        | Proprietær             | –       |
| 1848    | 1850    | Petter Strøm                | Artilleriløytnant      | –       |
| 1850    | 1852    | Hans Nielsen Kure           | Gårdbruker             | –       |
| 1852    | 1856    | Anders Nielsen Otterstad    | Gårdbruker             | –       |
| 1856    | 1857    | Wilhelm Engel Bredal        | Proprietær             | –       |
| 1857    | 1858    | Aslak Holmsen               | Proprietær             | –       |
| 1858    | 1860    | Hans Nielsen Kure           | Gårdbruker             | –       |
| 1860    | 1871    | Aimar Sørenssen             | Gårdbruker, cand. jur. | –       |
| 1871    | 1880    | Johannes Bjørnsen           | Kirkesanger            | –       |
| 1880    | 1908    | Carsten Sibbern             | Godseier               | –       |
| 1908    | 1911    | Lauritz Larsen              | Gårdbruker             | –       |
| 1911    | 1926    | Karl H. Onstad              | Trelasthandler         | –       |
| 1926    | 1938    | Mons Bernhard Sjursen Tvedt | Fylkesskolebestyrer    | Venstre |
| 1938    | 1938    | Oskar Kallum                |                        | –       |
| 1938    | 1940    | Arnt Olafsen                |                        | –       |
| 1940    | 1942    | Olaf Maageng                |                        | –       |
| 1942    |         | Willads Kristoffersen       |                        |         |
| 1945    | 1946    | M.B.S. Tvedt                | Fylkesskolebestyrer    | –       |
| 1946    | 1952    | Boe Guren                   |                        | –       |
| 1952    | 1956    | Arne Utne                   | Brukseier              | –       |
| 1956    | 1960    | Boe Guren                   |                        | –       |
| 1960    | 1964    | Wilhelm Grundt              | Bankdirektør           | Høyre   |
| 1964    | 1968    | Rolf Andersen               | Sosialsjef             | Ap      |
| 1968    | 1971    | Otto Røer                   | Herredsskogmester      | –       |
| 1972    |         | Ulf Knudsen                 |                        | Høyre   |
| -       | -       | Per Skjervik                |                        | Høyre   |
|         | 1999    | Asbjørn Froholt             | Lektor                 | KrF     |
| 1999    | 2007    | Aud-Kristin Løken           |                        | H       |
| 2007    | 2019    | Inger-Lise Skartlien        | Førstepostfullmektig   | Ap      |
| 2019    | 2019    | Hans Jørn Rønningen         |                        | Ap      |


## Fotnoter
1. 1 2  Oppnevnt av Nasjonal Samling
# Gottetvárri (Tana)
Gottetvárri (nordsamisk, historisk Gåddetvarri) er et fjell i Tana kommune i Finnmark. Det ligger rundt 4 kilometer nordøst for Rásttigáisá og har en høyde på 765 meter over havet. På toppen av fjellet ligger tekniske installasjoner som er anlagt for militære- og teleformål. Det går kraftlinje opp til toppen, og langs Dárjohka og kraftlinja går en sommervei /ATV-løype opp langs fjellsiden.

## Fotnoter
1. ↑  Avstand til samme høyde på Rásttigáisá.
# Julie Berthelsen
Julie Ivalo Broberg Berthelsen (født 7. juni 1979 i Århus) er en dansk artist av grønlandsk opphav. Da hun i 2019 deltok i dansk Melodi Grand Prix var det første gang på 40 år med sang på grønlandsk språk.

## Biografi
Julie Berthelsen er født i Århus, men oppvokst i Nuuk på Grønland. Hun har vokst opp med musikk, og i 1994 begynte hun å synge kor i sin fars band Sumé. I 1996 lagde hun sine første innspillinger, der hun sang kor for lokale band. I 1998 dannet hun, sammen med bekjente, sitt eget band Nuna, og samme år flyttet hun til Norge. Året etter besluttet hun å flytte til Århus for å studere medisin; det gjorde hun fram til hun i 2002 deltok i talentkonkurransen Popstars hvor hun kom på andreplass.
Julie Berthelsen fikk kun en andreplass i Popstars, men hun ble svært populær blant både den danske og den grønlandske befolkningen. Debutsinglen og -albumet ble en stor suksess. 
Høsten 2004 kom hennes andre album, Julie, og i 2006 spilte hun inn tittelsangen Tomorrow til TV-serien Kronprinsessen.

## Diskografi

### Album
- Home (2003)
- Julie (2004)
- Asasara (2007)[5]
- Lige Nu (2009)
- Closer (2010)


### Singler
- Every Little Part Of Me (2003)
- Shout (2003)
- Completely Fallen (2003)
- Home (2003)
- It's A Wonderful Feeling (2004)
- Lovers Lullaby (2004)
- Tomorrow (2006)
- Take Me Away (2006)
- Time Traveller 2007
- Moment's Bliss (2900 Happiness) 2007
# Babington’s tea room
Babington's tea room, som ble etablert i 1893, er et  tradisjonelt engelsk teetablissement ved foten av Spansketrappen ved Piazza di Spagna i Roma.

## Historie
Terommet ble åpnet av to unge engelske ladies som kom til Roma i 1893, Isabel Cargill, datteren av kaptein Cargill som grunnla Dunedin i New Zealand, og  Anna Maria Babington, som nedstammet fra Antony Babington som ble hengt i 1586 for å ha konspirert mot Elizabeth I. De investerte sine 100 pund sparepenger i et terom og et leserom. På den tiden var det ikke vanlig for italienere å drikke te, så det var et risikoforetak. Te fikk man bare på apoteker. Men Babingtons tearoom ble raskt populært; både italienere og dessuten engelskmenn på europarundreise kom, og fordi det ble det av et Roma som feiret jubileum og sølvbryllupet til kongelighetene Umberto I og Margherita.
Først var etablissementet på Via dei Due Macelli, en sidegate ut fra Piazza di Spagna, men fremgangen gjorde at de sikret seg adressen Piazza di Spagna 23. Det er i førsteetasjen i et palazzo fra 1700-tallet, tegnet av Francesco de Sanctis, Spansketrappens arkitekt.
Under første verdenskrig klarte det seg godt, og under fascismen og andre verdenskrig kunne de holde på, til tross for Mussolinis ellers anti-engelske politikk.
# Walter Lapeyre
Walter Lapeyre (født 9. februar 1976) er en fransk skytter som konkurrerer i luftpistol. Han representerte landet sitt under Sommer-OL 2012 i London, der hans beste resultat var nummer 22 i 10 meter luftpistol.
# Evelyn Botfield
Evelyn Botfield (født 29. januar 1957) er en australsk landhockeyspiller.
Hun representerte Australia under Sommer-OL 1984 i Los Angeles, hvor laget hennes ble nummer 4.
# Kravlenisse
Kravlenissene er en dansk juletradisjon. Allerede på begynnelsen av 1900-tallet hadde noen tegnere laget nisse-utklippsark og i 1920-årene tegnet Alfred Schmidt en slags kravlenisser til glede for barna på Krebs' skole, hvor sønnen hans var bestyrer. 
Det var imidlertid den danske julenissetegneren Frederik Bramming som i 1947 fant på å kalle utklippsark med små pappnisser for kravlenisser. Han tegnet de to første arkene med kravlenisser som kom ut i 80 000 eksemplarer. Nissene skulle klippes ut i kartong og kunne settes på hyller og ved bilder på veggene til jul. Det ble en stor suksess og allerede året etter fantes det mange forskjellige utgaver av kravlenissene.
# John K. Fairbank
John King Fairbank, (kinesisk navn 费正清 Fèi Zhèngqīng, født 24. mai 1907 i Huron i Sør-Dakota i USA, død 14. september 1991 i Cambridge i Massachusetts), var en amerikansk historiker og betydende sinolog. Hans hovedfelt var Kinas nyere historie. 
Hans arbeider fikk stor innflytelse på de nyere amerikanske og europeiske kinastudier. Hand doktorgradsarbeid, med tittelen Trade and Diplomacy on the China Coast, var startskudd for hans omfattende undersøkelser av  Qing-dynastiets historie og samkvemmet og interaksjon mellom den kinesiske verden og Vesten.
Fairbank underviste fra 1936 ved Harvard University og bygde der opp det senter for moderne østasiaforskning om i ettertid har fått hans navn: John K. Fairbank Center for East Asian Research.
Han la stor vekt på demografiusk og institusjonell analyse og betraktes av mange som utpreget pessimistisk. 
Hans siste verk, China: A new History, kan betraktes som en sammenfatning av hans livslange studier. To dager etter at manuskriptet var ferdig døde han i en alder av 84 år, etter et hjerteslag.
Hans tendens til å forstå Kinas nyere historie som rene reaksjoner på vestlige makters innvirken, er blitt kritisert i senere forskning.
# Tveit skisenter
Tveit skisenter er et alpinanlegg i Kristiansand kommune. Anlegget ble påbegynt i 1972 av entusiaster fra Ve skole. Sentralt i dette var lærer Svenn Johannessen og rektor Øyvind Harket. Anlegget fikk skitrekk og teknisk utstyr inkludert snøproduksjon og løypeprepareringsutstyr i 1985. Skitrekket ble offisielt åpnet den 6. januar 1986. Anlegget driftet bra frem til 1990, men grunnet mange grønne vintre var det laber aktivitet de neste ti årene. Anlegget ble overført til Tveit Idrettslag i 1997, og de står i dag som eneste eier av anlegget. Anlegget har de senere årene blitt oppgradert med betydelig økt snøproduksjonskapasitet, flere og mer fleksible maskiner samt generell oppjustering. I 2012/2013 var det 94 driftsdager i anlegget.
# Richardson Viano
Richardson Viano (født 16. august 2002 i Croix-des-Missions) er en alpinist fra Haiti. Han representerer Haiti under Vinter-OL 2022, og er med det landets første deltaker noen sinne i et Vinter-OL.

## Bakgrunn
Viano ble adoptert av et italiensk par, bosatt i Briançon i alpene i Frankrike, da han var tre år gammel. Hans adoptivfar var skiinstruktør, og Viano begynte med ski. Da han var 16 år gammel ble han kontaktet av Haitis skiforbund, med forespørsel om han ville konkurrere for Haiti, og i 2019 fikk han haitisk pass, og har konkurrert for hjemlandet etter dette.

## Idrettskarriere
Viano deltok i sine to første FIS-renn i Østerrike i november 2018, men fullførte ikke disse to slalåmrennene. Han deltok i Ski-VM 2021 i Italia, og kom der på 35.-plass i storslalåm.
Han deltar i alpine grener under Vinter-OL 2022.
# Gandvik
Gandvik (nordsamisk: Juvravuonna, kvensk: Juuriperä) er ei grend i Nesseby kommune i Finnmark. Den ligger på sørsida av Varangerfjorden, innerst i vika med samme navn, og rundt 85 kilometer vest for Kirkenes. Europavei 6 går gjennom bygda.
Vest for bygda ligger Gandvik kraftverk.
# Thorvald Erichsens vei (Oslo)
Thorvald Erichsens vei (1–9, ingen partallsadresser) er en vei på Skøyen (bydel Ullern) i Oslo. Den går fra litt øst for Madserud allé til Prinsessealleen.
Veien fikk navn etter maleren Thorvald Erichsen i 1940.
# En herre med bart (sang)
«En herre med bart» er en norsk sang, skrevet av Kristian Hauger.
Wenche Foss fremførte sangen i filmen med samme navn (1942).
Kjersti Holmen og Sven Nordin sang den i en episode av TV-serien Rød snø.

## Innspilling
- Wenche Foss med stort danseorkester Dir.: Kristian Hauger. Innspilt i Oslo 15. oktober 1942. Utgitt på 78-platen Telefunken T-8335
# Ralph Doubell
Ralph Doubell (født 11. februar 1945 i Melbourne) er en tidligere australsk friidrettsutøver.
Doubell hadde egentlig en kort internasjonal idrettskarriere, men han var på riktig sted til riktig tid – under de olympiske leker – godt forberedt og i toppform. Han avla eksamen ved University of Melbourne. Doubells første viktige internasjonale seier kom på 800 meter under studentlekene i 1967 i Tokyo, der han vant på tiden 1.46,7.
Under OL 1968 i Mexico by vant Doubell gull på 800 meter, og tangerte den gjeldende verdensrekorden (1.44,3). Kenyaneren Wilson Kiprugut tok sølvmedaljen, mens bronsen gikk til amerikaneren Tom Farrell.
Etter at han la opp som idrettsutøver, arbeidet Doubell bl.a. som direktør for utenlandsavdelingen til Deutsche Bank i Australia. Nå (2005) er han direktør ved Telstra Stadium i Sydney.
# Holde seg på matta
Holde seg på matta er et norsk idiom som betyr at man må oppføre seg ordentlig, ikke gå for langt og innenfor akseptable grenser. Det brukes ofte når noen må beherske seg eller unngå å gjøre noe upassende.
Opprinnelig fra 1800-tallet, å holde seg på dørmatten og ikke gå inn i huset.
# P6
P6, også kalt i686, er sjette generasjon Intel x86 mikroarkitektur. Den ble introdusert 1. november 1995 med mikroprosessoren Intel Pentium Pro. Også enkelte utgaver av Celeron, såvel som Intel Pentium II og Pentium III tilhørte sjette generasjon.
Den 20. november 2000 ble den etterfulgt av Netburst, representert av Intel Pentium 4 og senere Pentium D.
Den 12. mars 2003 ble arkitekturen gjenopplivet med Pentium M-linjen av mikroprosessorer. I 2006 ble mikroarkitekturen Intel Core lansert som etterfølgeren av Pentium-M varianten av P6.
# Langholmen, Larsholmen og Larsholmskjeret naturreservat
Langholmen, Larsholmen og Larsholmskjeret naturreservat består av noen holmer nord for Idse i Strand kommune. Området ble  vernet 7. mai 1982 og inngår i verneplan for sjøfugl. Fra og med 15. april til og med 1. august er det forbud mot ilandstiging.
Verneforskriften sier at formålet med vernet er 
«å bevare en viktig sjøfugllokalitet med de plantesamfunn og dyrearter som naturlig er knyttet til området, særlig utfra hensynet til sjøfuglene og deres hekkeplasser.»
# Lageshallen
Lageshallen ligger på Rabba og er et høydedrag mellom Haldenjordet/Dihlejordet og Storløkka i tidligere Norderhov kommune, nå del av storkommunen Ringerike. Området, som sogner til Haug prestegjeld og ligger i nær tilknytning til Hønefoss, har tilkomst via Rabbaveien og Lageshallveien. Lageshallen har villabebyggelse med utsikt mot nord, øst og sør.   

## Veier på Lageshallen
- Lageshallveien
- Slyngveien
- Utsikten
- Kortveien
# Professor Balthazar
Professor Balthazar er en jugoslavisk animert komiserie for barn skapt av den kroatiske animatøren Zlatko Grgic i Zagreb Films studio. Serien gikk på jugoslavisk tv fra 1967 til 1978. Professor Balthazar er også navnet på seriens hovedfigur. 
Serien handler om en gammel professor og oppfinner som løser ulike problemer og hjelper sine venner i den lille byen de bor i ved hjelp av en universalmaskin som frenstiller fantastiske dråper. Tegnestilen er barnevennlig og humoristisk, påvirket av datidens vitsetegninger og psykedeliske flower power-design. Det ble laget 59 episoder av tegnefilmserien i perioden fra 1967 til 1978, hver med en spilletid på fra 5 til 10 minutter. 
Filmene ble vist de påfølgende år i en rekke europeiske land, både i det tidligere Jugoslavia, Danmark, Finland, Nederland, Norge, Portugal og Sverige. Professor Balthazar ble også vist i Iran og på barnekanalen Nickelodeon i USA på 1980-tallet. NRK sendte serien i reprise på NRK Super fra våren 2011.
# Conduelo Píriz
Conduelo Píriz (1905–1976) var en uruguayansk fotballspiller som blant annet spilte for Nacional Montevideo. 
Han ble tatt ut til VM i fotball 1930, der laget hans vant gull . Han ble således en av de første fotballspillerne som ble kåret til verdensmestere.

## VM-medaljer
- 1930  Montevideo -  Gull i fotball
# Valstad
Valstad er et norsk gårdsnavn og etternavn. Per 2022 er det 464 personer i Norge som bærer etternavnet Valstad.

## Kjente personer med etternavnet Valstad
- Otto Valstad (1862–1950), maler og illustratør, g.m. Tilla Valstad
- Mathilde «Tilla» Valstad (1871–1957), forfatter, lærer og journalist, g.m. Otto Valstad
- Ivar Valstad (1898–1971), friidrettsutøver
- Knut Valstad (1922–1976), orienteringsløper og motstandsmann
- Roger Valstad (1951–2014), musikkprodusent og lydtekniker
- Bjørnar Valstad (f. 1967), lærer, elektriker, idrettsleder og orienteringsløper
- Solgunn Valstad (f. 1982), sanger, låtskriver med artistnavnet «Sunny IV»

Walstad
- Unni Walstad (f. 1956), teaterscenograf og kostymedesigner


## Annet
- Knut Valstads vei, en vei på Ulsrud i bydel Østensjø i Oslo
- Valstad, bygd i Verdal kommune, endested for Fylkesvei 6894
- Valstads samlinger, en samling under Asker museum, donaert til museet fra kunstnerekteparet Tilla og Otto Valstad
# Jugoslavia under EM i friidrett 1982
Jugoslavia deltok med 14 utøvere under EM i friidrett 1982 som ble arrangert 6.–12. september 1982 i Athen. Jugoslavia tok ingen medaljer under mesterskapet.
# Charlotte Amalie (by)
Charlotte Amalie er hovedstaden på De amerikanske Jomfruøyer. Den ligger på øya St. Thomas og hadde 18 481 innbyggere i 2010. Byen, som også har hatt det danske navnet Taphus («kro»), er oppkalt etter dronning Charlotte Amalie, gift med kong Christian V, som regjerte fra 1670 til 1699. Også navnet St. Thomas ble brukt i dansketida før 1917, og fra 1921 til 1936. Navnet Charlotte Amalie har vært i bruk i perioden fra 1917 til 1921, og så fra 1936 frem til våre dager.
Byen har en rekke spor etter dansketida. I tillegg til en rekke bevarte kolonibyggverk, slik som festningen fra 1870-tallet med navnet Fort Christian, heter blant annet byens hovedgate Dronningens Gade, mens en annen heter Crystal Gade.
Charlotte Amalie er sannsynligvis den viktigste og travleste cruisehavna i Karibien. Flyplassen utenfor byen heter Cyril E. King Airport.

## Etymologi
Før Dansk Vestindia (1754–1917) ble oppretta, kalte danskene byen for Taphus («kro») på grunn av de mange ølstuene. I 1691 fikk byen det mer respektable navnet Amalienborg, til ære for kong Christian Vs kone Charlotte Amalie (1650–1714). Dagens offisielle navn, Charlotte Amalie, ble brukt av engelsktalende istedenfor Amalienborg. I perioden 1921–1936 het byen St. Thomas. I 1936 fikk den igjen navnet Charlotte Amalie.

## Geografi
Charlotte Amalie ligger på den sørlige kysten av øya St. Thomas, og strekker seg om lag en kilometer rundt Saint Thomas-havna, fra distriktet Havensight, hvor cruiseskipa legger til, i øst, til nabolaga Frenchtown og Sub Base i vest. Det danske Fort Christian og det åpne området rundt Emancipation Garden og Vendor's Market utgjør gamlebyens sentrum. Mange av byens historiske bygninger ligger i bakkene på Government Hill rett nord for Emancipation Garden. Dette er «Kongens Quarter». I vest, i området mellom Waterfront Dr og Dronningens Gade, er det en rekke alleer, hver av dem omkransa av varehus fra kolonitida som har blitt gjort om til butikker og kjøpesentere. Saint Thomas-havna skjærer dypt inn i øya, og foran den ligger øyene Water Island og Hassel Island. Det er flere utsiktspunkter over bukta; det høyeste ligger 460 meter over havet.
# Halvor Andreas Bentsen
Halvor Andreas Bentsen (født 23. oktober 1823 i Kragerø, død 31. august 1891 i Porsgrunn) var en norsk jurist og stortingsrepresentant.
Han var sønn av losoldermann Arnold Bentsen og Engel Elisabeth Holm. Han tok juristeksamen i 1848, og var etter det sakfører i Kragerø. Han var medlem av bystyret i Kragerø fra 1860 til 1879, og var også ordfører i flere år. Han ble postmester i Porsgrunn i 1885.
Bentsen var valgt som representant fra Kragerø til Stortinget i periodene 1865–1867, 1868–1870 og 1871–1873, og som represesentant fra Bratsberg amt i 1880–1882 og 1883–1885. Han frasa seg gjenvalg i 1885. I hans siste periode var han president i Odelstinget. Fra 1883 representerte han Venstre på stortinget.
Under riksretten i 1884, den såkalte statsrådssaken, var han en av tre aktorer.
Fra 1885 var han redaktør for avisen Varden i Skien, og under hans ledelse ble den en venstreavis.
Halvor Andreas Bentsen var gift med Benedikte Nicoline Svang.
# Semanotus undatus
Semanotus undatus er en bille som tilhører familien trebukker (Cerambycidae). I Norge har den en østlig utbredelse, og er funnet nord til Namsos.

## Utseende
En middelsstor (7–14 mm), forholdsvis bred og flat, mørkbrun trebukk, dekkvingene med to ujevne, gulhvite tverrbånd. Antennene er rundt halvparten så lange som kroppen. Hodet er nærmest kvadratisk med ganske små fasettøyne. Pronotum er bredere enn langt, noe tilsmalnet bakover, med rundede sider og grov, oppstående, gråaktig behåring. Dekkvingene har markerte, rettvinklede skuldre, bak disse parallellsidige. De har to lyse tverrbånd med hakkete kanter, og er sparsomt kledt med ganske lange, lyse hår. Hos hunnen stikker et eggleggingsrør ut bak dekkvingene. Beina er mørke og ganske slanke.

## Levevis
Larvene utvikler seg under barken til døde, små grantrær. Disse skal helst ha vokst langsomt. Arten finnes helst på steder med langsomtvoksende granbestander med mye lav på greinene. Larvene beveger seg når overflaten, men gangene går også inn i splintveden. Utviklingen tar to år i Skandinavia. Noen overvintrer det siste året som nyklekket voksen bille, andre som utvokst larve, på grunn av dette kan voksne biller påtreffes like fra mai til august. Man finner dem ofte løpende omkring på døde graner. Ved tørkestress kan arten også angripe levende graner og bidra til at de dør.

## Utbredelse
Arten er utbredt i det østlige Europa og videre østover til Kina. I Norge er den forholdsvis vanlig på Østlandet, og finnes også i indre strøk av Trøndelag.

## Systematisk inndeling
- Ordenen biller, Coleoptera Linnaeus, 1758
  - Underordenen Polyphaga Emery, 1886
    - Gruppen (infraorden) Cucujiformia Lameere, 1938
      - Overfamilien Chrysomeloidea Latreille, 1802 (=Phytophaga)
        - Familien trebukker, Cerambycidae Latreille, 1802
          - Underfamilien tømmerbukker, Cerambycinae  – 145 arter i Europa
            - Stammen Callidiini
              - Semanotus undatus (Linnaeus, 1758)
# Panthea (1917)
Panthea er en amerikansk stumfilm fra 1917, regissert av Allan Dwan.

## Skuespillere
- Norma Talmadge som Panthea Romoff
- L. Rogers Lytton som Baron de Duisitor
- George Fawcett som en politi-betjent
- Earle Foxe som Gerald Mordaunt
- Murdock MacQuarrie som en hemmelig agent
- Erich von Stroheim som en politi-betjent
- Norbert Wicki som Ivan Romoff
- Herbert Barry som Geralds fetter
- Jack Meredith som Serge
- William L. Abingdon som Sir Henry Mordaunt
- Winifred Harris som moren til Gerard
- Eileen Percy som søsteren til Gerard
- William Lloyd som pastor Mr. Whitshire
- Richard Rosson som Pablo Centeno
- Frank Currier som Dr. Von Reichstadt
# Edremit
Edremit er en by og et distrikt i provinsen Balıkesir i Tyrkia. Byen ligger 25 meter over havet og hadde 55 255 innbyggere på slutten av 2012. Distriktet hadde til sammen 127 459 innbyggere i 2012 og et areal på 731,32 kvadratkilometer.
# Lagunón
Lagunón (spansk for «den store innsjøen») er tettsted i Rivera-departementet i det nordøstlige Uruguay.

## Befolkning
Tettstedet hadde 2 376 innbyggere i 2011.
| År   | Befolkning |
| ---- | ---------- |
| 1963 | -          |
| 1975 | -          |
| 1985 | 559        |
| 1996 | 654        |
| 2004 | 2 154      |
| 2011 | 2 376      |


## Transport
Ruta 5 Brig. General Fructuoso Rivera forbinder Lagunón med Rivera og andre departementer.
# Vettafjellet
Vettafjellet er et fjell i Tingvoll kommune i Møre og Romsdal. Det har en høyde på 372 meter over havet og er det høyeste fjellet på Aspøya. Fjellet er et populært turmål for mange turgåere sommer som vinter. Fra toppen kan man se store deler av Nordmøre.
Fjellet har bratt oppstigning fra sør (Boksaspa), oppstigningene fra vest (Einset) og nord (Skaret) er lengre og slakere.
# SS-Wirtschafts- und Verwaltungshauptamt
SS-Wirtschafts- und Verwaltungshauptamt, WVHA (SS's Økonomi- og forvaltningsstyre), tok seg av SS' administrasjon, økonomi, forretningsdrift og konsentrasjonsleirer. WVHA ble opprettet i 1942, og dets sjef var Oswald Pohl. Over 1500 personer arbeidet innen WVHA, som var den myndighet som blant annet tok hånd om verdisaker og tanngull fra drepte jøder.
SS-Wirtschafts- und Verwaltungshauptamt var organisert i fem grupper:
- A: Troppeforvaltningsmyndigheten som tok hånd om lønner, revisjon, kasse.
- B: Troppeøkonomi som tok hånd om forpleining, inkvartering, innkjøp.
- C: Byggevesen som tok hånd om oppføting av bygninger og underjordiske verksteder for våpenproduksjon.
- D: Inspektoratet for konsentrationsleirene som tok hånd om konsentrasjonsleirene og styrte fangenes arbeitsinnsats.
- W: SS' forretningsvirksomhet som tok hånd om SS' forskjellige fabrikker og selskaper.

Obergruppenführer Oswald Pohl ble etter krigens slutt henrettet for forbrytelser mot menneskeheten. 17 andre personer knyttet til WVHA ble stilt for retten sammen med ham i Pohlprosessen i Nürnberg.
# Rødhodegribb
Rødhodegribb (Sarcogyps calvus) er én av de litt mindre åtselgribbene i haukefamilien. Arten er utbredt i det sørlige Asia og er monotypisk, samt eneste art i slekten Sarcogyps.

## Taksonomi
Rødhodegribb blir vanligvis betraktet som tilstrekkelig distinktiv til å bli plassert i en egen slekt, men noen velger også å inkludere fuglen i slekten Aegypius eller Torgos.

## Biologi
Rødhodegribb har en kroppslengde på cirka 76–86 cm og ei vekt på omkring 3 600–5 400 g. Vingespennet utgjør typisk cirka 199–229 cm. Hunnen er kun marginalt større enn hannen.
Fjærdrakten er i hovedsak mørk brun på oversiden og mørk med lysere tegninger på undersiden. I flukt har arten to distinktive hvite flekker på hver side av buken. Hodet og den relativt korte halsen er rødt, mens det relativt lange nebbet er sort. Arten har mørke «bukser» på øvre halvdel av de undre ekstremitetene. Stjerten er kort og mørk.
Rødhodegribben er utbredt i bredt utvalg av habitater, inkludert åpne landskap, jordbruksområder, halvørken, savanne, løvskog, kystlandskap og fjellsider opp mot 2 500–3 000 moh; ofte med nærhet til menneskelige bosettinger.
Artens geografiske utbredelse omfatter i hovedsak det indiske subkontinent og områdene østover til Myanmar og det sørvestre Yunnan i Sør-Kina, samt et område i Laos og Kambodsja i Indokina.

## Inndeling
Inndelingen av haukefamilien følger i hovedsak Taxonomy in Flux og er i henhold til Boyd (2017), med unntak av underfamilien Aquilinae. Den følger den nye revisjonen til Lerner et al. (2017). HBW Alive bruker tribuset Gypini som synonym for Gypinae. Norske navn på artene følger Norsk navnekomité for fugl og er i henhold til Syvertsen et al. (2008). Eventuelle navn og beskrivelser i parentes er ikke offisielle.
- Accipitridae, haukefamilien
  - Gypinae (Gypini), (åtselgribber)
    - Sarcogyps (monotypisk)
      - S. calvus, rødhodegribb (monotypisk)

    - Trigonoceps
      - T. occipitalis, hvithodegribb

    - Aegypius
      - A. monachus, munkegribb

    - Torgos
      - T. tracheliotos, øregribb

    - Necrosyrtes
      - N. monachus, hettegribb

    - Gyps
      - G. africanus, hvitryggribb
      - G. bengalensis, bengalgribb
      - G. himalayensis, himalayagribb
      - G. fulvus, gåsegribb
      - G. rueppelli, skjellgribb
      - G. coprotheres, kappgribb
      - G. tenuirostris, teraigribb
      - G. indicus, indiagribb
# Prasonotus
Prasonotus er en slekt med biller som tilhører familiegruppen bladbiller (Chrysomelidae).  

## Utseende
Prasonotus er små, brede, blanke bladbiller, brunrøde til svarte. De er korte og brede. Antennene er ganske tynne og middels lange. Pronotum er avrundet. Hodet er synlig ovenfra.

## Levevis
Både larvene og de voksne (imago) billene lever av å spise blad på næringsplanten og er særlig aktive i varme og solskinn.

## Utbredelse
Slekten er utbredt i Australia.

## Systematisk inndeling
- orden biller (Coleoptera)
  - underorden Polyphaga
    - overfamilie Chrysomeloidea Latreille, 1802 (=Phytophaga) 
      - familien  bladbiller (Chrysomelidae Latreille, 1802) 
        - underfamilien Hettebladbiller Cryptocephalinae  Gyllenhal, 1813
          - stamme Cryptocephalini
            - Slekten Prasonotus Suffrian, 1859
              - Prasonotus festivus Suffrian, 1859
              - Prasonotus latibasis Lea, 1921
              - Prasonotus ruficaudis Baly, 1877
              - Prasonotus submetallicus Suffrian, 1859
# IOGT Junior
IOGT Junior var en norsk organisasjon for barn og ungdom mellom 6 og 14 år. Organisasjonen tilbød trygge miljøer der barn kunne utvikle seg, møte utfordringer, ta ansvar og ha gode opplevelser.
IOGT Junior ønsket å fremme en rusgiftfri livsstil, blant annet ved å gi barn et godt og trygt oppvekstmiljø der kjemisk rus er overflødig.
Det lokale arbeidet i Juniorforbundet foregikk i grupper som har ulike aktiviteter – teater, klubbvirksomhet eller friluftsliv. Medlemmene får tilbud om leirer, turer og kurs. Barna får lære om fremmede kulturer og hjelp til barn i andre land.
Sammen står de bak bistandsorganisasjonen FORUT og prosjektet Hvit Jul.
25. oktober 2008 vedtok IOGT Junior og DNTB at de skulle starte en forhandlingsprosess med sikte på sammenslåing ved landsmøtene på sommeren 2009.
Den 9. august ble junior- og barneorganisasjonen JUBA, som er navnet på den nye barneorganisasjonen, stiftet på landsmøtene til IOGT Junior og DNTB.
# Idrettslaget TRY
Idrettslaget TRY ble stiftet 1. februar 1929 som Skiklubben Sport. Det er et norsk idrettslag som holder til i bydel Vestre Aker i Oslo. Navnet på klubben ble endret til Idrettslaget TRY i 1946. Klubben ble relansert 1. februar 2005 og arrangerte 80-årsjubileum 8. januar 2010 på Sporten (Frognerseteren sportshall).
- 1929 – Skiklubben Sport stiftes 1. februar
- 1932 – Sport spiller sin første bandykamp – mot PIL på Strømsdammen
- 1937 – Skiklubben Sport blir medlem av Idrettsforbundet
- 1938 – Andreas Wyller, Sport, norgesmester i utfor og slalåm
- 1939 – Andreas Wyller, Sport, norgesmester i slalåm
- 1945 – Skiklubben Sport får egen dameavdeling
- 1946 – Skiklubben Sport endrer navn til Idrettslaget Try
- 1946 – Tove Wyller, TRY, nr. 3 i slalåm og utfor i NM, Harald Hauge, Try, nr. 4 i hopp-NM og nr. 7 i Holmenkollen
- 1948 – Idrettslaget TRY holder åpningsrenn i Wyllerløypa
- 2005 – Idrettslaget TRY blir «relansert»
- 2005 – Idrettslaget TRY stiller med 3 aldersbestemte lag i seriespill i fotball, et jentelag og to guttelag
- 2010 – Idrettslaget TRY blir nr 3 i veteranklassen for menn i Holmenkollstafetten

Siden relanseringen av TRY på stiftelsesdatoen 1. februar 2005 har deltagelsen vært stor. Medlemsmassen har vokst til over 500 medlemmer. Aktivitetene dekker idrettene fotball, langrenn, alpint, skiskyting og løping. TRY er et samlingspunkt for idrettslig aktivitet for dem som sokner til Voksenkollen Vel, Holmenkollen Vel og Grindbakken skolekrets.
# Jon Eivind Gullord
Jon Eivind Gullord (født 12. januar 1958 i Oslo) er en norsk skuespiller som debuterte i Romeo og Julie på Det norske teatret i 1985, hvor han har vært ansatt siden.
Gullord har hatt hovedroller i blant annet August Strindbergs Spöksonaten og Anton Tsjekhovs Måken og Tre systrer. Han har utmerket seg som original karakterkunstner i roller som Cherubin i Figaro av Beaumarchais, politimann Klang i Pippi Langstrømpe, Mordred i Merlin av Tankred Dorst, Brendan i Demninga av C. McPherson og i Pantagleiz av Ghelderode. Gullord spilte med iskulde Malodja i Kjære Jelena av Ludmila Rasumovskaja. Han har også hatt hovedroller i musikalene Blodsbrør og Charleys tante og har gjestet Riksteatret som Lyngstrand i Fruen fra havet.
# Aksel Fossen
Aksel Fossen (1919–2009)  var en norsk industriarbeider og politiker (Ap) fra Odda. Han ble innvalgt på Stortinget fra Hordaland i 1969 og satt på Tinget i fire perioder fram til 1985.
Fossen var platearbeider ved Norzink i Odda 1947–1969. Han satt i kommunestyret i Odda fra 1959 til 1971, og var varaordfører 1962–69.  På Stortinget hadde han rykte for å være en ivrig kraftutbygger.

## Utmerkelser
Fossen var under andre verdenskrig matros og skytter i handelsflåten og ble tildelt en rekke utmerkelser for sin innsats. Han ble æresmedlem i Arbeiderpartiet i 1996.
| Krigsmedaljen | Haakon VIIs Frihetsmedalje | Deltagermedaljen |

| 1939–1945 Star | Atlantic Star | Pacific Star | Defence Medal |
# Burkina Faso under Paralympiske sommerleker 2000
Burkina Faso sendte en deltakere til Paralympiske sommerleker 2000 i Sydney.
Før lekene i Sydney 2012 hadde Burkina Faso deltatt i to paralympiske sommerleker. Det hadde ikke vunnet noen medaljer enda.

## Medaljer
| Sydney 2000  | Gull | Sølv | Bronse | Totalt | Ref.  |
| Burkina Faso | 0    | 0    | 0      | 0      | [ 1 ] |
# Afrinat International Airlines
Afrinat International Airlines var et flyselskap  med hovedkvarter i Bakau, Gambia. Det ble etablert i 2002 opererte i Vest-Afrika fra Banjul internasjonale lufthavn. Selskapet fikk kortlevetid og opphørte i 2004
I april 2003 startet Afrinat daglige flygninger mellom New York og Banjul, som fungerte som et regionalt knutepunkt til Vestafrikanske land Ghana, Guinea, Mali, Elfenbenskysten, Sierra Leone og Kamerun.

## Destinasjoner
I 2004 opererte Afrinat til følgende destinasjoner
- ;Gambia
  - Banjul (Banjul internasjonale 
lufthavn)
- ;Ghana
  - Accra (Kotoka internasjonale lufthavn)
- - ;Guinea
  - Conakry (Conakry internasjonale lufthavn)
- ;Mali
  - Bamako (Senou internasjonale flyplass)
- ;Senegal
  - Dakar (Dakar-Yoff-Léopold Sédar Senghor internasjonale lufthavn)
- ;Sierra Leone
  - Freetown (Lungi internasjonale lufthavn)
# Guvernementet Grodno
Grodno var et guvernement i vestre del av keiserdømmet Russland årene 1795–1915. Det var begrenset i nord av guvernementet Vilna, i øst av Minsk, i sør av Volynia og i vest og nordvest av Polen.
Guvernementet ble regnet til det jødiske bosettingsområdet i keiserdømmet Russland. Det var inndelt i ni distrikter (ujezd): Belostok, Bielsk, Brest-Litovsk, Grodno, Kobrin, Pruzjany, Slonim, Sokolka og Volkovysk.
Det hørte frem til 1795 til Polen og ble tilbakeført til Polen i 1918. Idag er guvernementets territorium delt mellom Polen og Belarus.
# Elongatosybra
Elongatosybra er en slekt av biller som tilhører den artsrike underfamilien Lamiinae i familien trebukker (Cerambycidae). Slekten omfatter bare én kjent art.

## Utbredelse
Arten er kjent fra Ny-Guinea.

## Systematisk inndeling
- Ordenen biller, Coleoptera Linnaeus, 1758
  - Underordenen Polyphaga Emery, 1886
    - Gruppen (infraorden) Cucujiformia Lameere, 1938
      - Overfamilien Chrysomeloidea Latreille, 1802 (=Phytophaga)
        - Familien trebukker, Cerambycidae Latreille, 1802
          - Underfamilien vedbukker, Lamiinae Latreille, 1825
            - Stammen Apomecynini J. Thomson, 1860
              - Slekten Elongatosybra Breuning, 1961
                - Elongatosybra flava Breuning, 1961
# Gislaved
Se eventuelt Gislaved Däck
Gislaved er et tettsted i Jönköpings län i Sverige. Det er Gislaved kommunes administrasjonssenter. I 2010 hadde stedet 10 037 innbyggere.
# Bunia
Bunia er en by i Den demokratiske republikken Kongo som ligger i departementet Ituri.
Den har 327 837 innbyggere (2010) og dekker et areal på 57,6 km².
# Moonshine (1918)
Moonshine er en amerikansk stumfilm fra 1918, regissert av Roscoe Arbuckle.

## Handling
En feide mellom Owens-familien og Gillette-familien avsluttes når den siste gjenværende medlemmet av Gillette-familien blir drept. Men nye problemer bryter snart løs for de lokale innbyggerne etter ankomsten av en amerikansk skatteagent og hans assistent.
De leter høyt og lavt etter det hemmelige gjemmestedet hvor de lokale innbyggerne tilbereder ulovlig hjemmebrent, men agentene havner snart i alvorlige problemer.

## Skuespillere
- Roscoe Arbuckle som agent fra myndighetene
- Buster Keaton som agent fra myndighetene
- Al St. John som en lokal innbygger
- Alice Lake som datteren til en hjemmebrent-produsent
- Charles Dudley som en alkohol-produsent.
# Paro lufthavn
Paro lufthavn (IATA: PBH, ICAO: VQPR) er Bhutans eneste internasjonale flyplass, og har vært i drift siden mars 1983. 
Flyplassen ligger på 2.235 meters høyde i dzongkhaget Paro. Den har kun én rullebane.
Flyplassen åpner i 1983, med Druk Airs rute til Kolkata. I 2015 betjente Paro 268.000 reisende.
På grunn av trange dalsider, regn og vind kan flyplassen være vanskelig å operere.
|               | Flyselskap      | Destinasjoner                                                                                                      |
| ------------- | --------------- | ------------------------------------------------------------------------------------------------------------------ |
| Nepals flagg  | Buddha Air      | Charter: Kathmandu                                                                                                 |
| Bhutans flagg | Druk Air        | Bathpalathang, Bagdogra, Bangkok-Suvarnabhumi, Delhi, Dhaka, Gaya, Guwahati, Kathmandu, Kolkata, Mumbai, Singapore |
| Bhutans flagg | Bhutan Airlines | Kolkata, Kathmandu, Delhi, Bangkok                                                                                 |
# The Heart of a Cracksman
The Heart of a Cracksman er en amerikansk stumfilm fra 1913, regissert av Willis Roberts og Wallace Reid.

## Handling
Carlton, som avviser sin forsvunne sønn og sistnevntes kone, ligger nå på dødsleiet. Han skriver et testament for å gi alle pengene til sin hengivne niese, Marcia.
Men etter å ha hørt om dette, planlegger sønnen og hans kone å forhindre at han signerer dette testamentet.

## Skuespillere
- Wallace Reid som en kriminell.
- Cleo Madison som Marcia - Carltons niese.
- James Neill som Carlton.
- Ed Brady som Carltons sønn.
- Marcia Moore som Carlton svigerinne.
# Eivind Opsvik
Eivind Opsvik (født 1973 i Oslo) er en norsk jazzmusiker som spiller kontrabass (ståbass).
Han er sønn av jazzklarinettist og møbeldesigner Peter Opsvik. Samtidig med studier ved Norges musikkhøgskole, der han studerte klassisk bass, var han aktiv i jazzmiljøet i Oslo.  Han har jobbet i USA siden sent 1990-tall, der han i 2002 ble med i gruppa «Overseas», som jo betyr at en er på den andre siden av Atlanterhavet. Han gikk også på Manhattan Musikkskole. Opsvik har gitt ut flere musikkplater.
Utvielsen «Overseas VI» i 2012 var den andre på hans eget platemerke Loyal Label, og var inspisert av Sofia Coppola.
I 2017 utkom «Overseas V».
# Chris Connelly
Chris Connelly (født 1964) er en skotsk musiker som ble kjent for sitt arbeide i industrial-genren på slutten av 1980-tallet og tidlig 1990-tall, spesielt i forhold til hans samarbeid med Ministry-gjengen. 
Han har etter dette etablert seg som en talentfull sanger og låtskriver innen alternativ musikk. Hans musikkstil brukes å sammenliknes med Scott Walker eller David Bowie.

## Bandsamarbeid
- Acid Horse
- The Bells
- Catherine
- Chainsuck
- The Damage Manual
- Die Warzau
- Everyoned
- Fini Tribe
- KMFDM
- The Love Interest
- Ministry
- Murder, Inc.
- Pigface
- PTP
- The Revolting Cocks


## Soloalbum
- Night of Your Life (ikke lansert)
- 2002 Private Education
- 2002 Initials C.C., en samling med rariteter og Connellys personlige favoritter
- 2001 Largo, med Bill Rieflin
- 1994 Shipwreck (1994)
- 1994 Songs for Swinging Junkies, med William Tucker
- 1992 Phenobarb Bambalam
- 1991 Whiplash Boychild
# Horngjel
Horngjel (Belone belone) er en fisk i horngjelfamilien. Den ligner makrellgjedda, men mangler småfinner bak rygg- og gattfinne. 
Horngjelens knokler er grønne, noe som skyldes det ufarlige vannholdige jernfosfatet vivianitt. Horngjel kan bli opptil 90 cm med en vekt på ca. 1 kg. Den er vanlig fra Nord-Afrikas vestkyst og nord til Trondheimsfjorden. Den opptrer også i Middelhavet. 
I Norge er den vanlig langs sørkysten om sommeren når den kommer inn til kyster i mai for å gyte og blir regnet for makrellens forløper. Som makrellen går den i stim, utenfor gytetiden streifer de voksne fritt omkring i det åpne hav i Atlanterhavet og Middelhavet.
# San Nicolò d’Arcidano
San Nicolò d'Arcidano (sardisk: Arcidànu) er en italiensk kommune i provinsen Oristano i regionen Sardinia. Den har 2 663 innbyggere og ligger rundt 13 meter over havet.
# Let’s Spend the Night Together
Let's Spend the Night Together er skrevet av Mick Jagger og Keith Richards og ble første gang gitt ut av The Rolling Stones i januar 1967, som single samme med «Ruby Tuesday». Den ble også inkludert på den amerikanske utgaven av albumet Between the Buttons samme år. Den er senere blitt inkludert i flere senere album, blant annet samlealbumet Forty Licks fra 2002.

## Personell
- Mick Jagger – vokal
- Keith Richards – elektrisk gitar, bass, bakgrunnsvokal
- Brian Jones – orgel
- Charlie Watts – trommer
- Jack Nitzsche - piano


## Coverversjoner
- Muddy Waters på albumet Electric Mud (1968)
- Claudine Longet på albumet med samme navn Let's Spend the Night Together (1972)
- David Bowie på albumet Aladdin Sane (1973)
- Jerry Garcia på albumet Compliments (1974)
- Tina Turner spilte inn sangen og ga den ut på albumet Acid Queen i 1975
- Roger Chapman spilte den inn på en singel (1979)
- Toronto, på den canadiske versjonen av deres debutalbum, Lookin' for Trouble (1980)
- Keel på deres album Lay Down the Law (1984)
- «Weird Al» Yankovic brukte refrenget i sin sang, «The Hot Rocks Polka» på albumet UHF – Original Motion Picture Soundtrack and Other Stuff (1989)
- Electric Light Orchestra har ved en del anledninger spilt sangen live under konserter rundt 1973/1974, men har aldri spilt den inn.
# Jordsjø-krønikene
Jordsjø-krønikene (japansk: ゲド戦記 Gedo Senki) er en japansk anime fra 2006, laget av Studio Ghibli.
Filmen er i hovedsak basert på boka Den fjerneste kyst fra 1972, den tredje romanen i Jordsjø-serien av Ursula K. Le Guin.

## Handling
Jordsjø-krønikene handler om en ung prins ved navn Arren. I verdenen hans tyder stadig flere tegn på at verden er i krise. Avlingene svikter, vindstillerne (magikere) mestrer ikke lenger været og utenfor kysten blir det observert drager, som til og med kjemper mot hverandre, noe som er ekstremt uvanlig.
Prins Arren har ikke vært å se på noen dager, men magikerne minner kongen om at han har enda viktigere ting å tenke på. Kongen får likevel se sin sønn igjen, i det prinsen kjører kniven i ham og dreper ham. Når Arren har kommet seg et godt stykke vekk fra farens slott treffer han på en magiker ved navn Spurvehauk. Disse blir godt kjent med hverandre.
Sammen drar de til noen kjente av Spurvehauk, og Arren blir kjent med en jente som heter Therru. Som historien går fremover møter Arren og de andre mange vanskeligheter.

## Skuespillere
- Bunta Sugawara (Timothy Dalton i den engelske dubbingen) som Ged / Sparrowhawk. En berømt, mektig, klok og edel trollmann fra Earthsea. Han forsøker å løse mysteriet om hvorfor verdens balanse kollapser. Han fungerer også som en slags farsfigur for Arren.
- Junichi Okada (Matt Levin i den engelske dubbingen) som prins Arren / Lebannen. En sytten år gammel gutt som blir forfulgt av en skygge, på grunn av hans frykt for døden.
- Aoi Teshima (Blaire Restaneo i den engelske dubbingen) som Therru / Tehanu. Et 17 år gammel offer for en brannskade. Hun ble misbrukt og forlatt av sine biologiske foreldre, før Tenar tok henne inn.
- Jun Fubuki (Mariska Hargitay i den engelske dubbingen) som Tenar, Sparrowhawks gamle venn.
- Yūko Tanaka (Willem Dafoe i den engelske dubbingen) som Cob, en manisk trollmann. For mange år siden beseiret Sparrowhawk ham, før han kunne forsøke å kontrollere de døde. Han ble derfor forvist til Wastelands. Til slutt rømte han, og forstyrret verdensbalansen for å skaffe seg evig liv.
- Teruyuki Kagawa (Cheech Marin i den engelske dubbingen) som Hare. En slave som arbeider for Cobs. Til tross for at han er veldig feig, er han også veldig lojal ovenfor Cob - og tar jobben sin på alvor.
- Kaoru Kobayashi (Brian George i den engelske dubbingen) som kongen av Enlad, og Arrens far. Han bryr seg om sitt rike, og dets velvære.
- Yui Natsukawa (Susanne Blakeslee i den engelske dubbingen) som dronningen av Enlad, og Arrens mor. Hun er veldig streng, og mener at Arren er gammel nok til å ta vare på seg selv.
- Mitsuko Baisho (Kat Cressida i den engelske dubbingen) som en selger. En middelaldrende kvinne som, ifølge henne selv, pleide å være en trollkvinne. Men fordi verdensbalansen kollapset, og folkets sviktende tro på magi, mistet hun magien sin.
- Takashi Naito (Jess Harnell i den engelske dubbingen) som Hazia-forhandleren.
# Iker Casillas
Iker Casillas Fernández (født 20. mai 1981) er en spansk tidligere fotballspiller. Han har spilt for Spanias herrelandslag.
Casillas har tilbrakt 25 år av karrieren sin i klubben Real Madrid CF  i hjembyen, som han meldte seg inn i som niåring. Han fikk sitt gjennombrudd i sesongen 1999/2000, da han erstattet den skadde Bodo Illgner i Mesterligafinaleseieren mot Valencia CF.
I en periode mistet han førstelagsplassen til César Sánchez, men vant plassen tilbake etter at han kom inn som reserve for veteranen i Champions League-finalen i 2002 mot Bayer Leverkusen, og bidro sterkt til Real Madrids seier med en rekke fine redninger.
I 2008-sesongen ble han kåret til verdens beste keeper, fremfor profiler som Buffon, van der Sar og Čech. Hans fremragende spill i EM og for Real Madrid ble også belønnet med «Zamora-prisen» der han har færrest baklengs i ligaen.
Casillas ble i 2012 tildelt Fyrsten av Asturias' pris for sport.
1. mai 2019 fikk han et hjerteinfarkt under trening med FC Porto.
4. august 2020 la han opp som fotballspiller.

## Landslaget
Etter landslagsdebuten mot Sverige var Casillas ubenyttet reserve under EM 2000. Under VM 2002 i Korea og Japan var han førstekeeper, og fikk stor oppmerksomhet etter at Spania slo ut Irland på straffespark og avanserte til kvartfinalen.
Han spilte alle kampene i kvalifiseringen til EM 2004, og slapp bare inn fire mål. Han har per 18. november spilt 116 kamper for Spania.
Casillas var førstekeeper da Spania vant EM i 2008, og var svært delaktig i at Italia ble slått ut i kvartfinalen. Etter 120 målløse minutter reddet han to straffer i straffesparkkonkurransen som ble vunnet 4-2. Både i semifinalen mot Russland og i finalen mot Tyskland holdt han buret rent.
Casillas var førstekeeper da Spania vant VM i 2010, og var også kaptein for landslaget. Han var også førstekeeper da Spania vant EM i fotball 2012, også her bar han kapteinsbindet.
Han ble tatt ut i Spanias EM-tropp til EM i Frankrike 2016.

## Meritter
Real Madrid
- Primera División (5): 2000/2001, 2002/2003, 2006/2007, 2007/2008, 2011/2012
- Copa del Rey (2): 2010/2011, 2013/2014
- Supercopa de España (4): 2001, 2003, 2008, 2012
- UEFA Champions League (3): 1999/2000, 2001/2002, 2013/2014
- UEFA Super Cup (2): 2002, 2014
- Intercontinental Cup (1): 2002

Spania
- VM i fotball (1): 2010
- EM i fotball (2): 2008, 2012
# Fra viseskuffen
Fra viseskuffen er et musikkalbum med Vidar Sandbeck, utgitt i 1973. Det inneholder innspillinger fra 1958 til 1963.

## Sporliste
1. «Skreddern»
2. «Strikkemøte»
3. «Heksedansen»
4. «Frida og Frode»
5. «Idyll ved Mjøsa»
6. «Valget på Vonheim»
7. «Gamle formann Pedersen»
8. «Akkurat slik er'n Lars»
9. «Den spøkefulle fader»
10. «Campingvalsen»
11. «Fattigmannsblomme»
12. «Gubben hopper tresteg»
# Auvær naturreservat
Auvær naturreservat består av mange holmer, skjær og grunner langt ute i havet i vest. Reservatet ligger i Tromsø kommune. Området ble vernet 4. juni 2004 og inngår i verneplan for sjøfugl. Fra og med 1. april til og med 31. august er det forbud mot ferdsel på land i verneområdet.
Verneforskriften sier at formålet med vernet er 
«å bevare et område med en typisk skjærgårdsnatur ut mot storhavet, med holmer, skjær og gruntvannsområder med dets plante- og dyreliv. Området har særlig betydning for sjøfugl.»